ดอกเบี้ยงาม!คลังขายพันธบัตรออมทรัพย์ 2หมื่นล้าน
กระทรวงการคลังเปิดขายพันธบัตรออมทรัพย์ให้ดอกเบี้ยสูง 2.50-3.05% ต่อปี
7 พ.ค. 2562

กระทรวงการคลังเปิดขายพันธบัตรออมทรัพย์ให้ดอกเบี้ยสูง 2.50-3.05% ต่อปี
นายภูมิศักดิ์ อรัญญาเกษมสุข ผู้อำนวยการสำนักงานบริหารหนี้สาธารณะ (สบน.) เปิดเผยว่า กระทรวงการคลังจะออกพันธบัตรออมทรัพย์วงเงิน 2 หมื่นล้านบาท รุ่นอายุ 5 ปีและ 10 ปี อัตราดอกเบี้ยคงที่ แบบไร้ใบตราสาร (Scripless) จำหน่ายตั้งแต่วันที่ 17 พ.ค. – 6 ก.ย. 2562 เพื่อส่งเสริมการออมที่มั่นคงของประชาชน
ทั้งนี้ พันธบัตรออมทรัพย์มีรูปแบบและเงื่อนไข ดังนี้ รุ่นอายุ 5 ปี อัตราดอกเบี้ยคงที่ 2.50 % ต่อปี รุ่นอายุ 10 ปี อัตราดอกเบี้ยคงที่ 3.05 % ต่อปี วงเงินซื้อต่อราย 1,000 บาทขึ้นไป ไม่จำกัดวงเงินซื้อขั้นสูง
ผู้มีสิทธิ์ซื้อ เป็นบุคคลธรรมดาที่ถือสัญชาติไทยหรือมีถิ่นที่อยู่ในประเทศไทย สภากาชาดไทย มูลนิธิ สมาคม วัด สถานศึกษาของรัฐ โรงพยาบาลของรัฐ หรือนิติบุคคลอื่นที่ไม่มีวัตถุประสงค์ในการแสวงหากำไร
ธนาคารตัวแทนจำหน่าย 1. ธนาคารกรุงเทพ 2. ธนาคารกรุงไทย 3. ธนาคารกสิกรไทย 4. ธนาคารไทยพาณิชย์ โดยสามารถสอบถามและซื้อพันธบัตรออมทรัพย์ได้ ทั้งที่เคาน์เตอร์ธนาคารตัวแทนจำหน่ายทุกสาขา เครื่องถอนเงินอัตโนมัติ (ATM) ระบบ Internet Banking และ Mobile Application ของตัวแทนจำหน่ายทั้ง 4 แห่ง